**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.02.2020, ora 08.00 – 01.03.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.03.2020, ora 7.00**

**RÂURI**

**Debitele au fost,** **în general, în scădere**, exceptând cursurile inferioare ale râurilor: Someș, Crasna, Barcău, Crișul Alb, Târnave, Timiș, Bârzava, Jiu, cursurile mijlocii și inferioare ale Mureșului, Buzăului, cursul superior și mijlociu al Oltului (înaval de Podu Olt) și cursul superior al Prutului, unde au fost în creștere prin propagare și râurile din bazinele hidrografice: Vedea, Argeș, Ialomița, Bârlad, Jijia, cele din Dobrogea, bazinul superior și mijlociu al Jiului, bazinul inferior al Oltului și cursul mijlociu și inferior al Prutului, unde au fost relativ staționare.

Formațiunile de gheață (preponderent gheață la maluri şi izolat pod de gheaţă) existente izolat doar în bazinele superioare ale Arieșului, Moldovei şi Bistriței s-au menținut fără modificări importante.

Se mențin aglomerările de gheţuri pe râul Dorna, com. Poiana Stampei, loc. Poiana Stampei.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste mediile multianuale lunare) pe râurile din bazinele hidrografice: Vişeu, Iza, Tur, Someș (exceptând Someșul Mic), Târnave, Caraș, Nera, în bazinele superioare ale Crișului Repede, Crișului Negru, Arieșului, bazinul superior și mijlociu al Mureșului, pe cursurile Siretului, Sucevei, cursul superior al Trotușului și cursurile superioare și mijlocii ale Bistriței și Moldovei şi mai mici (sub 30% din normalele lunare) pe râurile din bazinele hidrografice: Crasna, Moraviţa, Vedea, Jijia, Bârlad, pe cursul superior al Tazlăului, pe cursul inferior al Bistriţei şi pe unii afluenți ai Jiului inferior (Coșuștea, Amaradia, Raznic), ai Oltului mijlociu şi inferior (Pârâul Nou, Cungrișoara, Mamu, Beica, Olteţ, Cerna) și ai Argeșului (Râul Doamnei, Argeşel, Cârcinov, Neajlov).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în creștere** ca urmare a precipitațiilor lichide prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Lăpuș, bazinele superioare ale Crasnei, Barcăului, Crișului Repede, Begăi, Bârzavei, Moraviței, Carașului, Nerei, bazinele superioare și mijlocii ale Someșului, Crișului Negru, Crișului Alb, Timișului și în bazinul inferior al Mureșului, în scădere pe râurile din bazinele hidrografice Târnave, Bistrița, în bazinul superior al Oltului, bazinul superior și mijlociu al Mureșului, pe cursurile inferioare ale râurilor: Someș, Crasna, Barcău, Crișuri, Bega, Timiș, Bârzava și relativ staționare pe celelalte râuri.

Formațiunile de gheață (preponderent gheață la maluri şi izolat pod de gheaţă) existente pe râurile din zonele de munte din nord-estul țării vor fi în diminuare, restrângere şi eliminare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 29.02-01.03.2020 **a fost în creștere, având valoarea de 4300 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în creștere la Gruia, în scădere la Calafat și pe sectorul Zimnicea-Tulcea și relativ staționare pe sectorul Bechet-Turnu Măgurele.

Debitul la intrarea în ţară (secţiunea Baziaş) va fi în creștere (4500 m3/s).

În aval de Porţile de Fier debitele vor fi în creștere pe sectorul Gruia-Giurgiu și în scădere pe sectorul Oltenița-Tulcea.

**2.** **Situaţia meteorologică în intervalul 29.02.2020, ora 08.00 –01.03.2020, ora 06.00**

**În ţară,** vremea a fost relativ caldă pentru sfârșitul lunii februarie în sud și est și apropiată de normal în regiunile intracarpatice. Cerul a fost variabil, cu înnorări temporare ziua în zonele montane, în centru și în sud-est, iar noaptea în vest, nord și centru. Izolat și trecător s-au semnlat fulguieli în Carpații Meridionali, în Carpații Orientali și în Moldova și ploi în estul Munteniei și Dobrogea. Vântul a suflat slab și moderat, cu intensificări temporare în zona montană înaltă, spulberând trecător zăpada. Stratul de zăpadă măsurat la ora 20 era de până la 194 cm la munte (Bâlea Lac) și cu totul izolat în Transilvania, sub 2 cm. Temperaturile maxime s-au situat între 2 grade la Toplița și 13 grade la Drobeta-Turnu Severin, iar la ora 06.00 valorile termice se încadrau între -7 grade la Întorsura Buzăului și 9 grade la Oravița și Reșița. Pe arii restrânse în primele ore a fost ceață în Crișana și Maramureș.

**La Bucureşti,** vremea a fost relativ caldă pentru ultima zi a lunii februarie, cu o maximă de 10 grade la Afumați, 11 grade la Băneasa și 12 grade la Filaret. Cerul a fost variabil, cu unele înnorări după-amiaza, iar vântul a suflat slab până la moderat. Temperatura aerului la ora 06 era de -3 grade la Băneasa, -1 grad la Afumați și 1 grad la Filaret.

**3. Prognoza meteorologică în intervalul 01.03.2020, ora 08.00 –02.03.2020, ora 8.00**

**În ţară** vremea se va încălzi, devenind caldă pentru începutul lunii martie. Pe parcursul zilei cerul va fi variabil, cu înnorări temporare în special în vest și nord, dar numai izolat se vor semnala ploi slabe. Seara și noaptea înnorările vor fi persistente în Banat, Crișana, Maramureș, vestul Transilvaniei și al Olteniei, unde ploile se vor extinde ca arie. În zona montană înaltă vor fi precipitații mixte. Vântul va sufla slab și moderat, cu intensificări la munte, îndeosebi pe creste, dar temporar și în regiunile vestice, estice și sud-estice. Temperaturile maxime vor fi cuprinse, în general, între 8 și 15 grade, iar cele minime între -1 și 9 grade, mai scăzute în depresiunile Carpaților Orientali, până în jurul valorii de -4 grade. În zonele joase, mai ales din sud-estul teritoriului, izolat se va semnala ceață.

**La Bucureşti** vremea va fi caldă pentru începutul lunii martie. Cerul va fi variabil, cu înnorări temporare, mai ales spre sfârșitul intervalului. Vântul va sufla slab până la moderat. Temperatura maximă se va situa în jurul a 14 grade, iar cea minimă va fi de 1...3 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**